**Į ką atkreipti dėmesį renkantis vonios kambario baldus.**

**Ar šiandien kiekvienas gali įsirengti vonios kambarį, apie kurį svajoja, kai pasaulio miestai auga, o juose gyvenančių žmonių būstai, o tuo pačiu – ir vonios kambariai mažėja? Kaip šiai namų erdvei pasirinkti baldus, kurie atitiktų individualius poreikius, būtų kokybiški, estetiški, įperkami ir dar... išnaudotų kiekvieną centimetrą? Žymiausios pasaulio vonios kambario kompanijos turi gerų žinių. Keli patarimai, kuriuos sufleruoja naujausios jų vonios kambario baldų kolekcijos.**

**Vonios kambario baldų pasirinkimas prasideda nuo... keramikos**

Apie vonios kambario baldus reiktų pagalvoti jau renkantis santechninę keramiką. Funkcionali, elegantiška ir inovatyvi keramika įtakoja bendrą vonios kambario interjero stilistiką, tačiau nuo praustuvo dydžio nemažai priklauso, kokio dydžio bus vonios kambario spintelės.

**Pasirinkimo laisvė**

Kuo įvairesnis standartinės gamybos vonios baldų dydžių, spalvų ir faktūrų pasirinkimas, tuo lengviau prisitaikyti juos savo poreikiams, bendrai interjero koncepcijai ir nepermokėti už individualaus projekto užsakymą. Šveicarų kompanijos „Laufen“ 2018 metų kolekcijoje „Base“ apie tai rimtai pagalvota. Spintelės gali būti ne tik su keliomis durelėmis ar stalčiais, bet ir skirtingų pločių ir gylių. Į šią kolekciją įtraukti blizgūs ir matiniai spintelių fasadai, o matinių spalvų paletę sudaro net 39 atspalviai.

**Talpūs stalčiai – puiki išeitis šeimoms**

Spintelės su talpiais stalčiais ypač svarbios vaikus auginančioms šeimoms. Kur sudėti ne tik suaugusių vonios reikmenis, bet ir žaislus, be kurių neapsieina nei vienos vaikiškos maudynės? Ispanų kompanija „Roca“ siūlo spinteles su įspūdingo dydžio stalčiais. Tarkim, baldų serijos „Victoria-N“ šešių stalčių spintelės plotis siekia 1200 mm. Sakote, vis tiek netilps? Tuomet rinkitės „Stratum-N“ spinteles, kurių išmatavimai net 1300 x 500 mm. Įspūdingo dydžio stalčius siūlo ir kiti vonios kambario įrangos gamintojai, pavyzdžiui, čekų „Jika“.

**Nepamirškite pakabinamų spintelių**

Sieninės spintelės netrukdo valyti vonios kambario, išlaiko nemažą svorį ir gali būti kabinamos įvairiame aukštyje. Į „Base“ kolekciją įtraukti keli skirtingi pakabinamų spintelių modeliai – pusaukštės ir siauros aukštos su vienomis arba dvejomis durelėmis.

**Nenuolaidžiaukite kokybei**

Gera naujiena ta, kad net ir standartinės ekonominei klasei priskiriamos vonios baldų kolekcijos jau atitinka itin aukštus kokybės ir atsparumo standartus. Rinkdamiesi vonios kambario baldus atkreipkite dėmesį, iš ko pagamintas spintelių korpusas, ar stalčiuose sumontuoti kokybiški smūgius sugeriantys mechanizmai, ar spintelių fasadai atsparūs įbrėžimams ir lengva valosi. Atsparumą drėgmei „Base“ kolekcijoje papildomai padidina ir speciali PVC plėvelė, kuria aptrauktos vonios baldų fasadinės plokštės.

**Kokybiškas apšvietimas ir kitos technologijos**

Šiuolaikiniai vonios kambario baldai – tai ne tik dėžės, į kurias sukraunami vonios reikmenys. Atkreipkite dėmesį į kokybišką spintelės apšvietimą – jis labai svarbus, tačiau neturėtų būti pagrindinis. Technologijos pinga, todėl net ir ekonominės klasės vonios balduose montuojamos modernios elektros energiją taupančios, artimos dienos šviesai LED apšvietimo sistemos. „Laufen“ serijoje „Frame 25“ šviesos intensyvumas net gali būti reguliuojamas ir specialiu dimeriu.

Šiuolaikiniuose vonios balduose atsiranda vietos ir kištukiniams lizdams, kurie skirti plaukų džiovintuvams ar barzdaskutėms – taip vonios kambaryje bus daugiau tvarkos, o „Roca“ baldų kolekcijoje „Stratum N“ sumontuotos net ir „Bluetooth” garso kolonėlės.